Abertawe - Caniatâd cynllunio wedi'i gymeradwyo ar gyfer safle newydd i ysgol gynradd Gymraeg
Arolwg Boddhad Tenantiaid a Lesddeiliaid
Mae cynlluniau am safle newydd ar gyfer ysgol gynradd Gymraeg lwyddiannus â lleoedd ychwanegol ar gyfer disgyblion a chanolfan Dechrau'n Deg wedi'u cymeradwyo'n unfrydol gan gynghorwyr.
Mae pwyllgor cynllunio Cyngor Abertawe wedi rhoi caniatâd cynllunio llawn ar gyfer adeiladau o'r radd flaenaf newydd ar gyfer YGG Tirdeunaw yn amodol ar amodau.
Caiff yr ysgol, a ariennir gan y cyngor a Llywodraeth Cymru fel rhan o Raglen Ysgolion a Cholegau'r 21ain Ganrif, ei hadeiladu ar dir ger Ysgol Gyfun Gymraeg Bryn Tawe ac, er y byddant o bosib yn rhannu'r cyfleusterau chwaraeon newydd a gwell, byddant yn aros ar wahân.
Lleolir YGG Tirdeunaw ger hen safle Ysgol Uwchradd Daniel James yn Heol Ddu ar hyn o bryd a disgwylir y bydd yr adeilad newydd, sydd llai na milltir o'r safle presennol ac mewn lleoliad mwy canolog ar gyfer mwyafrif y disgyblion presennol sy'n mynychu'r ysgol, yn barod yn 2021.
Mae'r ysgol bresennol yn darparu 420 o leoedd amser llawn a 60 o leoedd meithrin ond nid yw'r adeiladau'n addas ar gyfer y nifer gynyddol o leoedd yn yr ysgol erbyn hyn.
Bydd yr adeilad newydd yn darparu 525 o leoedd ar gyfer disgyblion amser llawn a 75 o leoedd meithrin ynghyd â menter Dechrau'n Deg.
Meddai'r Cyng. Jennifer Raynor, Aelod Cabinet Cyngor Abertawe dros Wella Addysg, Dysgu a Sgiliau, "Pan fydd wedi'i gorffen, bydd yn darparu cyfleusterau newydd a gwell ar gyfer disgyblion ac athrawon ac yn gwella darpariaeth cyfrwng Cymraeg ar gyfer y blynyddoedd cynnar yn yr ardal yn sylweddol.
"Mae cyfleoedd i ddatblygu cyfleusterau chwaraeon gwell ar gyfer YGG Tirdeunaw ac YG Bryn Tawe yr ydym yn archwilio iddynt ar hyn o bryd, yn ogystal â threfniadau casglu a gollwng gwell ar gyfer disgyblion a rhieni yn y ddwy ysgol fel rhan o'r broses gynllunio."